PATVIRTINTA

Klaipėdos Baltijos gimnazijos direktoriaus

2025 m. rugpjūčio 27 d. įsakymu Nr. V-164

**KLAIPĖDOS BALTIJOS GIMNAZIJOS MOKINIŲ ASMENINIŲ MOBILIŲJŲ**

**TELEFONŲ IR KITŲ INFORMACINIŲ TECHNOLOGIJŲ ĮRENGINIŲ**

**NAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos Baltijos gimnazijos mokinių asmeninių mobiliųjų telefonų ir kitų informacinių technologijų įrenginių naudojimo tvarkos aprašas (toliau – Aprašas) parengtas vadovaujantis Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijomis, patvirtintomis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726.
2. Aprašas reglamentuoja mokinių asmeninių mobiliųjų telefonų ir kitų informacinių technologijų įrenginių (toliau – Asmeniniai įrenginiai) naudojimo tvarką Klaipėdos Baltijos gimnazijoje (toliau – Gimnazija) ugdymo proceso metu, pertraukų metu ir Gimnazijos organizuojamuose renginiuose.

**II SKYRIUS**

**ASMENINIŲ ĮRENGINIŲ RIBOJIMO GIMNAZIJOJE TIKSLAS, UŽDAVINIAI**

1. Asmeninių įrenginių ribojimo Gimnazijoje tikslas: užtikrinti saugią ir ugdymuisi palankią aplinką, kurioje mokiniai galėtų susikaupti mokymuisi, būtų ugdomi atsakingo ir sąmoningo technologijų naudojimo įgūdžiai bei mažinamas žalingas skaitmeninių technologijų poveikis mokinių sveikatai.
2. Asmeninių įrenginių ribojimo Gimnazijoje uždaviniai:
   1. skatinti mokinių gyvą bendravimą su bendraamžiais;
   2. ugdyti kritinį mąstymą;
   3. mažinti internetinių patyčių riziką;
   4. lavinti dėmesio koncentraciją bei emocinį sąmoningumą;
   5. formuoti mokinių supratimą apie rizikas, kurios dėl nesaikingo išmaniųjų įrenginių naudojimo kenkia fizinei ir emocinei sveikatai;
   6. skatinti atrasti naujus pomėgius ir kūrybiškumą.

**III SKYRIUS**

**ASMENINIŲ ĮRENGINIŲ NAUDOJIMO RIBOJIMAI IR IŠIMTYS**

1. Klasių vadovai rekomenduoja tėvams susitarti su savo vaikais, kad šie į Gimnaziją nesineštų mobiliųjų telefonų, ausinukų, išmaniųjų laikrodžių, planšečių ir pan. (toliau – Asmeniniai įrenginiai).
2. Gimnazija neatsako už Asmeninių įrenginių saugojimą. Už tai atsakingi patys Asmeninių įrenginių savininkai.
3. Mokiniams, atsinešusiems Asmeninius įrenginius į Gimnaziją, privaloma laikytis šių taisyklių:
   1. Gimnazijoje draudžiama naudotis Asmeniniais įrenginiais pamokų, neformaliojo ugdymo bei kitų, gimnazijos organizuojamų veiklų metu;
   2. prasidėjus pamokai (ne vėliau, kaip nuskambėjus antram skambučiui), mokiniai Asmeninius įrenginius sudeda į klasėse esančias telefonų dėžutes (įrenginiai turi būti išjungti arba juose nustatytas begarsis režimas). Asmeninius įrenginius iš telefonų dėžučių mokiniai pasiima tik pasibaigus pamokai.
4. Asmeniniai įrenginiai pamokų, užsiėmimų, veiklų metu gali būti naudojami:
   1. pamokoje tik mokytojui leidus, siekiant numatytų ugdymo tikslų;
   2. esant būtinybei dėl sveikatos būklės;
   3. kai reikia nedelsiant susisiekti su tėvais (globėjais, rūpintojais) ar pagalbos tarnybomis.
5. Rekomenduojama Asmeniniais įrenginiais nesinaudoti pertraukų metu. Gimnazija pertraukų tarp pamokų metu sudaro sąlygas įvairiam mokinių poilsiui be asmeninių informacinių technologijų įrenginių (pavyzdžiui šachmatai, lauko tinklinis, stalo tenisas, sensorinis kambarys, skaitykla ir pan.).

10. Gimnazijoje ir jos teritorijoje draudžiama fotografuoti, filmuoti, įrašinėti, platinti ar kitaip viešinti Gimnazijos darbuotojų be jų sutikimo, kitų mokinių, lankančių Gimnaziją, nuotraukų, vaizdo bei garso įrašų be jų tėvų (globėjų, rūpintojų) sutikimo.

**IV SKYRIUS**

**ASMENINIŲ ĮRENGINIŲ NAUDOJIMO RIBOJIMŲ ĮGYVENDINIMO UŽTIKRINIMAS**

1. Jei mokinys nesilaiko Asmeninių įrenginių naudojimo(si) ribojimo taisyklių:
   1. iš mokinio, kuris pirmą kartą pažeidė taisykles, mokytojas paima Asmeninį įrenginį ir perduoda jį socialiniam pedagogui arba direktoriaus pavaduotojui ugdymui. Mokytojas elektroniniame Tamo dienyne pažymi pastabą mokinio tėvams (globėjams, rūpintojams). Mokinys Asmeninį įrenginį atsiima iš socialinio pedagogo pasibaigus dienos pamokų laikui. Socialinis pedagogas mokinį pakartotinai žodžiu supažindina su Aprašu;
   2. jei mokinys atsisako pamokos ar kitos gimnazijos organizuojamos veiklos metu atiduoti mokytojui neleistinai naudojamą Asmeninį įrenginį, mokytojas kviečia socialinį pedagogą ar direktoriaus pavaduotoją ugdymui. Socialinis pedagogas žodžiu informuoja tėvus (globėjus, rūpintojus);
   3. jei mokinys pakartotinai pažeidžia taisykles, jo Asmeninis įrenginys perduodamas socialiniam pedagogui ir grąžinamas tik mokinio tėvams (globėjams, rūpintojams), išskyrus pilnamečius mokinius (nuo 18 m.), kuriems įrenginys grąžinamas pasibaigus dienos pamokų laikui, informuojant apie tai jų tėvus (globėjus, rūpintojus);
   4. jei mokinys nesilaiko Aprašo, jo elgesį aptaria socialinis pedagogas dalyvaujant klasės vadovui ir tėvams (globėjams, rūpintojams). Situacijai nesikeičiant, mokinio elgesys aptariamas Vaiko gerovės komisijos posėdyje.

**V SKYRIUS**

**BAIGIAMOSIOS NUOSTATOS**

1. Su Aprašu mokytojai, pagalbos mokiniui specialistai, mokinio padėjėjai supažindinami elektroniniu paštu.
2. Klasės vadovas su Aprašu mokinius pasirašytinai supažindina kiekvienų mokslo metų pirmosios klasės valandėlės metu.
3. Direktoriaus pavaduotojas ugdymui su Aprašu tėvus (globėjus, rūpintojus) supažindina pranešimu elektroniniame Tamo dienyne rugsėjo pirmąją savaitę.
4. Aprašo vykdymą kontroliuoja Gimnazijos socialinis pedagogas ir direktoriaus pavaduotojas ugdymui.
5. Aprašas skelbiamas Gimnazijos interneto svetainėje www.baltijosgimnazija.lt

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Metodinės tarybos 2025 m. rugpjūčio 27 d.

protokoliniu nutarimu Nr. 3